**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Arı balının və arıçılıq məhsullarının Azərbaycan Respublikasına**

**idxalına dair**

**BAYTARLIQ-SANİTARİYA TƏLƏBLƏRİ**

Azərbaycan Respublikasına idxala ixracat ticarəti təsərrüfatları (arıçılıq təsərrüfatları, laboratoriyalar) üçün təsdiq olunmuş və kənd təsərrüfatı və ev heyvanlarının təhlükəli yoluxucu xəstəliklərindən azad (BEB-in “A” siyahısı) inzibati ərazilərdən alınmış arı balına və arıçılıq məhsullarına icazə verilir, həmçinin:

* donuzların Afrika taunundan – son 3 il ərzində inzibati ərazidə (ştat, əyalət, torpaq, dairə və s.);
* dabaq xəstəliyindən – son 6 ay ərzində inzibati ərazidə (ştat, əyalət, torpaq, dairə və s.);
* Amerika çürümə xəstəliyindən, Avropa çürümə xəstəliyindən, nozematozdan – son 3 ay ərzində təsərrüfatın ərazisində.

Arı balı və arıçılıq məhsulları tərkibində gen mühəndisliyinin üsulları və ya digər genetik cəhətdən modifikasiya edilmiş mənbələr vasitəsilə istehsal edilmiş xammal tərkibli yemlərlə yemləndirilməmiş arı ailələrindən alınmışdır.

Aşağıdakı arı balı və arıçılıq məhsullarının Azərbaycan Respublikasına idxalına icazə verilmir:

- kimyəvi maddələrlə, ionlaşdırıcı şüalanma və ya ultrabənövşəyi şüalarla işlənmiş;

- dəyişmiş orqanoleptik göstəricilərə və ya qablaşdırmanın bütövlüyünün pozulmasına malik;

- tərkibində təbii və ya sintetik estrogenlər, hormonal maddələr, tireostatik preparatlar, antibiotiklər, pestisidlər və digər medikamentozlar olan məhsullara.

Tərkibində bal və arıçılıq məhsulları olan tədarük edilən yeyinti məhsulları, nəticədə həyat qabiliyyətli patogen floranın olmamasına zəmanət verməli olan təkrar emal prosesinə məruz qalmalıdır. Bal və arıçılıq məhsulları ixracatçı ölkənin səlahiyyətli dövlət xidməti tərəfindən insanların qidaya istifadəsi və məhdudiyyətsiz azad satış üçün yararlı olması kimi təsdiq edilmişdir.

Balın və arıçılıq məhsullarının mikrobioloji, kimyəvi-toksikoloji və radioloji göstəriciləri Azərbaycan Respublikasında qüvvədə olan baytarlıq və sanitariya qaydalarına və tələblərinə uyğun olmalıdır.

Tara və qablaşdırma materialı birdəfəlik istifadə üçün olmalı və gigiyenik tələblərə cavab verməlidir.

Nəqliyyat vasitələri ixracatçı ölkədə qəbul edilmiş qaydalara uyğun işlənilir və hazırlanır.

Hazırkı tələblərdə göstərilmiş şərtlərin yerinə yetirilməsi ixracatçı ölkənin dövlət baytar həkimi tərəfindən imzalanmalı, ixracatçı ölkənin dilində və beynəlxalq dildə tərtib olunmuş baytarlıq sertifikatı ilə tam təsdiq olunmalıdır.

Arı balının Azərbaycan Respublikasına tədarükü yalnız idxalçı tərəfindən Azərbaycan Respublikasının Qida Təhlükəsizliyi Agentliyindən icazə alındıqdan sonra mümkündür.

Azərbaycan Respublikasının Qida Təhlükəsizliyi Agentliyi özünün baytar mütəxəssislərinin qüvvəsi hesabına təsərrüfatlara baxışların keçirilməsi (arıçılıq təsərrüfatları, laboratoriyalar), həmçinin emal müəssisələrindən tərkibində bal və arıçılıq məhsulları olan yeyinti məhsullarının Azərbaycan Respublikasına tədarük edilməsinin mümkünlüyü məqsədilə həmin emal müəssisələrində attestasiyasının aparılması hüququnu özündə saxlayır.